b'\n_START_ARTICLE_\nCentroplacaceae\n_START_SECTION_\nTuntomerkit\n_START_PARAGRAPH_\nHeimon kasvit ovat puita, joiden kukinto on haaroittunut. Kukassa on viisi hedett\xc3\xa4, jotka sijaitsevat kohdakkain verholehtien kanssa. Vartalo on harittavahaarainen ja luotit hieman laajentuneita. Siemenaiheet ovat parittain. Hedelm\xc3\xa4 on selk\xc3\xa4luomainen kota, jonka kussakin lokerossa on vain yksi siemen, jossa on vaippa eli arillus. Alkio on lyhyt.\n_START_SECTION_\nLevinneisyys\n_START_PARAGRAPH_\nHeimon lajit kasvavat L\xc3\xa4nsi-Afrikassa ja Etel\xc3\xa4-Aasiassa saaristoineen.\n_START_SECTION_\nLuokittelu\n_START_PARAGRAPH_\nCentroplacaceae muodostaa yhdess\xc3\xa4 vesirikkokasvien (Elatinaceae) ja heimon Malpighiaceae kanssa yhteisen kladin eli evoluutiohaaran, jossa kukkaper\xc3\xa4t ovat nivelikk\xc3\xa4it\xc3\xa4 ja hedelm\xc3\xa4 on verhi\xc3\xb6n suojaama. Kladin i\xc3\xa4ksi arvioidaan (109.4-)102.1(-93.3) miljoonaa vuotta._NEWLINE_Centroplacaceae koostuu kahdesta suvusta ja kuudesta lajista, joiden erilaistuminen lienee alkanut noin (94.3-)63.7(-35.1) miljoonaa vuotta sitten._NEWLINE_1. Centroplacus glaucinus on ainoa laji suvussaan ja kasvaa L\xc3\xa4nsi-Afrikassa varsin pienell\xc3\xa4 alueella. Se on ainavihanta puu, jonka lehdet ovat kahdessa riviss\xc3\xa4, korvakkeellisia ja sahalaitaisia. Kasvi on kaksikotinen, ja kukat ovat pieni\xc3\xa4 ja sijaitsevat haarovissa kukinnoissa. Hedekasvin kukissa on liuskainen mesi\xc3\xa4inen heti\xc3\xb6n ulkopuolella, viisi hedett\xc3\xa4 ja emi\xc3\xb6n j\xc3\xa4\xc3\xa4nne; heteiden lokerositeet ovat hyvin kehittyneet ja ponnet avautuvat kahdella k\xc3\xa4rkiraolla. Emikasvin kukat ovat teri\xc3\xb6tt\xc3\xb6mi\xc3\xa4 ja niiss\xc3\xa4 on v\xc3\xa4h\xc3\xa4p\xc3\xa4t\xc3\xb6iset joutoheteet sek\xc3\xa4 yhdislehtinen, kolmesta emilehdest\xc3\xa4 muodostunut siki\xc3\xa4in. Hedelm\xc3\xa4 on kota ja avautuu tyvest\xc3\xa4._NEWLINE_2. Bhesa-suvussa on viisi ainavihantaa ja sienijuurellista puulajia Intialais-malaijilaisella alueella. Lehtiasento on kierteinen, ja lehdet ovat ehyit\xc3\xa4 ja isokorvakkeisia. Pikkusuonet ovat tihe\xc3\xa4n tikapuumaisesti sivusuonten v\xc3\xa4liss\xc3\xa4; ruoti on k\xc3\xa4rjest\xc3\xa4\xc3\xa4n turvonnut. Kukinto on terttumainen, kukat pieni\xc3\xa4 ja huomaamattomia; niiss\xc3\xa4 on kierteislehtinen teri\xc3\xb6, mesi\xc3\xa4inen ja kahden emilehden muodostama yhdislehtinen siki\xc3\xa4in, jossa siemenaiheet ovat pohjaistukassa. Hedelm\xc3\xa4 on liiteluomainen ja kaksiliuskainen, siemenet vaipallisia._NEWLINE_Aikaisemmin Centroplacus on sijoitettu Pandaceae-heimoon tai v\xc3\xa4liaikaisesti tyr\xc3\xa4kkikasveihin (Euphorbiaceae) ja Bhesa-sukua on pidetty kelaskasveihin (Celastraceae) kuuluvana.'